กระทรวงสาธารณสุข ห่วงอุบัติเหตุในถนนสายรองในหมู่บ้าน/ชุมชน จาก “ดื่มแล้วขับ”
กระทรวงสาธารณสุข ห่วงอุบัติเหตุในถนนสายรองในหมู่บ้าน/ชุมชน จาก “ดื่มแล้วขับ”นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยว่า วันนี้เป็นวันที่ 3 ของวันหยุดต่อเนื่องเทศกาลปีใหม่ ประชาชนและนักท่องเที่ยวส่วนใหญ่ถึงจุดหมายของการเดินทาง มีการกินเลี้ยงสังสรรค์ ฉลองเทศกาลส่งท้ายปีเก่าต้อนรับปีใหม่ ซึ่งจะมีเครื่องดื่มแอลกอฮอล์เข้ามาเกี่ยวข้อง ข้อมูลปีใหม่ 2562 ผู้ประสบอุบัติเหตุมีปัจจัยเสี่ยงส่วนใหญ่ดื่มแล้วขับถึงร้อยละ 40 เกิดอุบัติเหตุในถนนสายรอง ในหมู่บ้าน /ชุมชน  ร้อยละ 60 ที่สำคัญคือเป็นคนในพื้นที่ถึงร้อยละ 65 ดังนั้นจำเป็นต้องเข้มข้นการดำเนินงานของด่านชุมชน /ด่านครอบครัว จึงสั่งการให้ทุกจังหวัดส่งเจ้าหน้าที่สาธารณสุขและอาสาสมัครสาธารณสุข (อสม.) ที่มีอยู่จำนวนกว่าล้านคน เป็นผู้ที่อยู่ในชุมชนใกล้ชิดประชาชน รู้จุดเสี่ยงเกิดอุบัติเหตุบ่อยครั้ง รู้จักกลุ่มที่มีพฤติกรรมเสี่ยงดื่มแล้วขับเชิงรุกออกไปแยกผู้ดื่มไม่ให้ขับขี่ พร้อมประชาสัมพันธ์ย้ำเตือนผู้ขับขี่รถยนต์ รถจักรยานยนต์ ให้ปฏิบัติตามกฎจราจร คาดเข็มขัดนิรภัย สวมหมวกกันน็อค ไม่ขับรถเร็ว ที่สำคัญ “ดื่มไม่ขับ พักผ่อนให้เพียงพอ” เพื่อลดความเสี่ยงการเกิดอุบัติเหตุ ไปกลับปลอดภัยนายแพทย์ณรงค์ สายวงศ์ รองปลัดกระทรวงสาธารณสุขและโฆษกกระทรวงสาธารณสุข กล่าวว่า ได้รับมอบหมายจากรัฐมนตรีว่าการกระทรวงสาธารณสุข รัฐมนตรีช่วยว่าการกระทรวงสาธารณสุข ปลัดกระทรวงสาธารณสุข นำความห่วงใยและกำลังใจให้เจ้าหน้าที่ผู้ปฏิบัติงานช่วงเทศกาลปีใหม่ 2563 ที่จังหวัดหนองคาย จากการตรวจเยี่ยม พบว่ามีการเตรียมพร้อมทั้งการตั้งรับในโรงพยาบาล และเชิงรุกในชุมชน โดยส่งเจ้าหน้าที่และอาสาสมัครวันละ 120 คน ร่วมปฏิบัติงานในด่านชุมชน 28 จุดของจังหวัด เน้นการกวดขันวินัยจราจรในพื้นที่เสี่ยง รวมทั้งตรวจเตือนร้านค้า ร้านขายของชำในหมู่บ้านให้ปฏิบัติตามพระราชบัญญัติแอลกอฮอล์